ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ
3 ଅକ୍ଟୋବରରେ ଛତିଶଗଡ ଏବଂ ତେଲେଙ୍ଗାନା ପରିଦର୍ଶନ କରିବେ ପ୍ରଧାନମନ୍ତ୍ରୀ
ନାଗାର୍ଣ୍ଣରରେ ଏନଏମଡିସି ଇସ୍ପାତ ଲିମିଟେଡର ଇସ୍ପାତ କାରଖାନାକୁ ଦେଶକୁ ଉତ୍ସର୍ଗ କରିବେ ପ୍ରଧାନମନ୍ତ୍ରୀ; 23,800 କୋଟି ଟଙ୍କାରୁ ଅଧିକ ବ୍ୟୟରେ ନିର୍ମିତ, ଏହା ବସ୍ତରକୁ ବିଶ୍ୱର ଇସ୍ପାତ ମାନଚିତ୍ରରେ ଉପସ୍ଥାପିତ କରିବ
ଜଗଦଲପୁର ରେଳ ଷ୍ଟେସନର ନବୀକରଣର ଶିଳାନ୍ୟାସ କରିବେ ପ୍ରଧାନମନ୍ତ୍ରୀ
ଛତିଶଗଡରେ ଏକାଧିକ ରେଳ ଏବଂ ସଡକ କ୍ଷେତ୍ର ପ୍ରକଳ୍ପ ପାଇଁ ମୂଳଦୁଆ ପକାଇବେ ପ୍ରଧାନମନ୍ତ୍ରୀ
ତେଲେଙ୍ଗାନାରେ ପ୍ରାୟ 8000 କୋଟି ଟଙ୍କା ମୂଲ୍ୟର ପ୍ରକଳ୍ପର ଶିଳାନ୍ୟାସ କରିବେ ଏବଂ ଦେଶକୁ ଉତ୍ସର୍ଗ କରିବେ ପ୍ରଧାନମନ୍ତ୍ରୀ
ଏନଟିପିସିର ତେଲେଙ୍ଗାନା ସୁପର ଥର୍ମାଲ୍ ପାୱାର୍ ପ୍ରୋଜେକ୍ଟର 800 ମେଗାୱାଟ ୟୁନିଟ୍ ଉତ୍ସର୍ଗ କରିବେ ପ୍ରଧାନମନ୍ତ୍ରୀ; ବିଭିନ୍ନ ରେଳ ଭିତ୍ତିଭୂମି ପ୍ରକଳ୍ପଗୁଡ଼ିକୁ ମଧ୍ୟ ଉତ୍ସର୍ଗ କରିବେ
ପ୍ରଧାନମନ୍ତ୍ରୀ - ଆୟୁଷ୍ମାନ ଭାରତ ସ୍ୱାସ୍ଥ୍ୟ ଭିତ୍ତିଭୂମି ମିଶନ ଅଧୀନରେ ନିର୍ମାଣ ହେବାକୁ ଥିବା ତେଲେଙ୍ଗାନାର 20 ଟି କ୍ରିଟିକାଲ କେୟାର ବ୍ଲକର ଶିଳାନ୍ୟାସ କରିବେ ପ୍ରଧାନମନ୍ତ୍ରୀ
ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ 3 ଅକ୍ଟୋବର, 2023 ରେ ଛତିଶଗଡ ଏବଂ ତେଲେଙ୍ଗାନା ପରିଦର୍ଶନ କରିବେ।
ପ୍ରାୟ 11 ଟା ସମୟରେ, ବସ୍ତରର ଜଗଦଲପୁରରେ ପହଞ୍ଚି ପ୍ରଧାନମନ୍ତ୍ରୀ ଛତିଶଗଡ଼ରେ 26,000 କୋଟି ଟଙ୍କାରୁ ଅଧିକର ଅନେକ ବିକାଶ ପ୍ରକଳ୍ପର ଶିଳାନ୍ୟାସ କରିବେ। ଏହି ପ୍ରକଳ୍ପରେ ନାଗାର୍ଣ୍ଣରରେ ଥିବା ଏନଏମଡିସି ଷ୍ଟିଲ ଲିମିଟେଡର ଇସ୍ପାତ କାରଖାନା ସମେତ ଏକାଧିକ ବିକାଶମୂଳକ ପ୍ରକଳ୍ପର ମୂଳଦୁଆ ସ୍ଥାପନ କରାଯିବ। ପ୍ରାୟ 3 ଟା ସମୟରେ ପ୍ରଧାନମନ୍ତ୍ରୀ ତେଲେଙ୍ଗାନାର ନିଜାମାବାଦରେ ପହଞ୍ଚିବେ, ଯେଉଁଠାରେ ସେ ଶକ୍ତି, ରେଳ ଏବଂ ସ୍ୱାସ୍ଥ୍ୟ ଭଳି ଗୁରୁତ୍ୱପୂର୍ଣ୍ଣ କ୍ଷେତ୍ରରେ ପ୍ରାୟ 8000 କୋଟି ଟଙ୍କା ମୂଲ୍ୟର ବିଭିନ୍ନ ବିକାଶମୂଳକ ପ୍ରକଳ୍ପର ମୂଳଦୁଆ ପକାଇବେ ଏବଂ ଦେଶକୁ ଉତ୍ସର୍ଗ କରିବେ।
ଛତିଶଗଡରେ ପ୍ରଧାନମନ୍ତ୍ରୀ
ଆତ୍ମ ନିର୍ଭର ଭାରତକୁ ଗତି ପ୍ରଦାନ କରିବା ପାଇଁ ପ୍ରଧାନମନ୍ତ୍ରୀ ବସ୍ତର ଜିଲ୍ଲାର ନାଗାର୍ଣ୍ଣରରେ ଥିବା ଏନଏମଡିସି ଷ୍ଟିଲ ଲିମିଟେଡର ଇସ୍ପାତ କାରଖାନାକୁ ଦେଶ ପାଇଁ ଉତ୍ସର୍ଗ କରିବେ। 23,800 କୋଟିରୁ ଅଧିକ ମୂଲ୍ୟରେ ନିର୍ମିତ ଏହି ଇସ୍ପାତ କାରଖାନା ହେଉଛି ଏକ ସବୁଜ କ୍ଷେତ୍ର ପ୍ରକଳ୍ପ ଯାହାକି ଉଚ୍ଚମାନର ଇସ୍ପାତ ଉତ୍ପାଦନ କରିବ। ନାଗାର୍ଣ୍ଣରରେ ଥିବା ଏନଏମଡିସି ଷ୍ଟିଲ୍ ଲିମିଟେଡର ଷ୍ଟିଲ୍ ପ୍ଲାଣ୍ଟ ହଜାର ହଜାର ଲୋକଙ୍କୁ, ପ୍ଲାଣ୍ଟରେ ତଥା ଆନୁଷଙ୍ଗିକ ଏବଂ ସହଯୋଗୀ ଉଦ୍ୟୋଗରେ ନିଯୁକ୍ତି ସୁଯୋଗ ପ୍ରଦାନ କରିବ । ଏହା ବସ୍ତରକୁ ବିଶ୍ବର ଇସ୍ପାତ ମାନଚିତ୍ରରେ ରଖିବ ଏବଂ ଏହି ଅଞ୍ଚଳର ସାମାଜିକ-ଅର୍ଥନୈତିକ ବିକାଶ ପାଇଁ ଏକ ଉତ୍ସ ଯୋଗାଇବ |
ସମଗ୍ର ଦେଶରେ ରେଳ ଭିତ୍ତିଭୂମିରେ ଉନ୍ନତି ଆଣିବା ପାଇଁ ପ୍ରଧାନମନ୍ତ୍ରୀଙ୍କ ଲକ୍ଷ୍ୟ ଅନୁଯାୟୀ, ଶିଳାନ୍ୟାସ କରାଯିବ ଏବଂ ଏକାଧିକ ରେଳ ପ୍ରକଳ୍ପର ଦେଶ ପାଇଁ ଉତ୍ସର୍ଗୀକୃତ କରିବା ପାଇଁ କାର୍ଯ୍ୟକ୍ରମ ରହିଛି। ପ୍ରଧାନମନ୍ତ୍ରୀ ଅନ୍ତାଗଡ଼ ଏବଂ ତାରୋକି ମଧ୍ୟରେ ନୂତନ ରେଳ ଲାଇନ ଏବଂ ଜଗଦଲପୁର ଏବଂ ଦାନ୍ତେୱାଡ଼ା ମଧ୍ୟରେ ଏକ ରେଳ ଲାଇନ ଦୋହରୀକରଣ ପ୍ରକଳ୍ପକୁ ଉତ୍ସର୍ଗ କରିବେ। ସେ ବୋରିଡାଣ୍ଡ-ସୁରଜପୁର ରେଳ ଲାଇନର ଦୋହରୀକରଣ ପ୍ରକଳ୍ପ ଏବଂ ଅମୃତ ଭାରତ ଷ୍ଟେସନ ଯୋଜନା ଅଧୀନରେ ଜଗଦଲପୁର ଷ୍ଟେସନର ପୁନଃନିର୍ମାଣର ମୂଳଦୁଆ ପକାଇବେ। ପ୍ରଧାନମନ୍ତ୍ରୀ ତାରୋକି - ରାୟପୁର ଡିଏମୟୁ ଟ୍ରେନ୍ ସେବାକୁ ମଧ୍ୟ ଶୁଭାରମ୍ଭ କରିବେ। ଏହି ରେଳ ପ୍ରକଳ୍ପଗୁଡ଼ିକ ରାଜ୍ୟର ଆଦିବାସୀ ଅଞ୍ଚଳରେ ସଂଯୋଗରେ ଉନ୍ନତି ଆଣିବ। ଉନ୍ନତ ରେଳ ଭିତ୍ତିଭୂମି ଏବଂ ନୂତନ ଟ୍ରେନ୍ ସେବା ସ୍ଥାନୀୟ ଲୋକଙ୍କୁ ଉପକୃତ କରିବ ଏବଂ ଏହି ଅଞ୍ଚଳର ଆର୍ଥିକ ବିକାଶରେ ସାହାଯ୍ୟ କରିବ |
ଜାତୀୟ ରାଜପଥ -43 ର ‘କୁଙ୍କୁରୀରୁ ଛତିଶଗଡ - ଝାଡ଼ଖଣ୍ଡ ସୀମା ଖଣ୍ଡ ’ପର୍ଯ୍ୟନ୍ତ ଏକ ସଡକ ଉନ୍ନୟନ ପ୍ରକଳ୍ପକୁ ପ୍ରଧାନମନ୍ତ୍ରୀ ଉତ୍ସର୍ଗ କରିବେ। ଏହି ନୂତନ ରାସ୍ତା ସଡ଼କ ସଂଯୋଗରେ ଉନ୍ନତି ଆଣିବା ସହିତ ଏହି ଅଞ୍ଚଳର ଲୋକମାନେ ଉପକୃତ ହେବେ।
ତେଲେଙ୍ଗାନାରେ ପ୍ରଧାନମନ୍ତ୍ରୀ
ଦେଶରେ ଉନ୍ନତ ଶକ୍ତି ଦକ୍ଷତା ସହିତ ବିଦ୍ୟୁତ୍ ଉତ୍ପାଦନ ବୃଦ୍ଧି କରିବାର ପ୍ରଧାନମନ୍ତ୍ରୀଙ୍କ ଲକ୍ଷ୍ୟ ଅନୁଯାୟୀ, ଏନଟିପିସିର ତେଲେଙ୍ଗାନା ସୁପର ଥର୍ମାଲ୍ ପାୱାର୍ ପ୍ରୋଜେକ୍ଟର ପ୍ରଥମ 800 ମେଗାୱାଟ ୟୁନିଟ୍ ଦେଶ ପାଇଁ ଉତ୍ସର୍ଗ କରାଯିବ। ଏହା ତେଲେଙ୍ଗାନାକୁ ସ୍ୱଳ୍ପ ମୂଲ୍ୟର ଶକ୍ତି ଯୋଗାଇବ ଏବଂ ରାଜ୍ୟର ଅର୍ଥନୈତିକ ବିକାଶରେ ସହାୟକ ହେବ। ଏହା ଦେଶର ଅନ୍ୟତମ ପରିବେଶ ଅନୁକୂଳ ବିଦ୍ୟୁତ୍ କେନ୍ଦ୍ର ହେବ।
ତେଲୋଙ୍ଗାନାର ରେଳ ଭିତ୍ତିଭୂମି ବୃଦ୍ଧି ପାଇବ କାରଣ ପ୍ରଧାନମନ୍ତ୍ରୀ ମନୋହରବାଦ ଏବଂ ସିଦ୍ଧିପେଟକୁ ସଂଯୋଗ କରୁଥିବା ନୂତନ ରେଳ ଲାଇନ ସମେତ ରାଷ୍ଟ୍ରୀୟ ରେଳ ପ୍ରକଳ୍ପକୁ ଉତ୍ସର୍ଗ କରିବେ; ଏବଂ ଧର୍ମାବାଦ - ମନୋହରାବାଦ ଏବଂ ମହାବୁବନଗର - କୁର୍ନୁଲ ମଧ୍ୟରେ ବିଦ୍ୟୁତିକରଣ ପ୍ରକଳ୍ପ ସାମିଲ୍ ରହିଚି। 76 କିଲୋମିଟର ଲମ୍ବ ମନୋହରାବାଦ-ସିଦ୍ଧିପେଟ ରେଳ ଲାଇନ ଏହି ଅଞ୍ଚଳର ସାମାଜିକ-ଅର୍ଥନୈତିକ ବିକାଶକୁ ବିଶେଷ କରି ମେଡାକ ଏବଂ ସିଦ୍ଧିପେଟ ଜିଲ୍ଲାକୁ ଉନ୍ନତ କରିବ। ଧର୍ମାବାଦ - ମନୋହରାବାଦ ଏବଂ ମହାବୁବନଗର - କୁର୍ନୁଲ ମଧ୍ୟରେ ବିଦ୍ୟୁତିକରଣ ପ୍ରକଳ୍ପ ଟ୍ରେନର ହାରାହାରି ବେଗରେ ଉନ୍ନତି ଆଣିବାରେ ସାହାଯ୍ୟ କରିବ ଏବଂ ଏହି ଅଞ୍ଚଳରେ ପରିବେଶ ଅନୁକୂଳ ରେଳ ପରିବହନକୁ ଆଗକୁ ନେବ। ପ୍ରଧାନମନ୍ତ୍ରୀ ଏହି ଅଞ୍ଚଳରେ ସ୍ଥାନୀୟ ରେଳ ଯାତ୍ରୀଙ୍କୁ ଉପକୃତ କରି ସିଦ୍ଧିପେଟ - ସିକନ୍ଦରାବାଦ- ସିଦ୍ଧିପେଟ ଟ୍ରେନ୍ ସେବାକୁ ମଧ୍ୟ ଶୁଭାରମ୍ଭ କରିବେ।
ତେଲେଙ୍ଗାନାରେ ସ୍ବାସ୍ଥ୍ୟ ଭିତ୍ତିଭୂମି ବୃଦ୍ଧି ପାଇଁ ଏକ ପ୍ରୟାସକ୍ରମେ ପ୍ରଧାନମନ୍ତ୍ରୀ ପ୍ରଧାନମନ୍ତ୍ରୀ - ଆୟୁଷ୍ମାନ ଭାରତ ସ୍ୱାସ୍ଥ୍ୟ ଭିତ୍ତିଭୂମି ମିଶନ ଅଧୀନରେ ରାଜ୍ୟରେ 20 ଟି କ୍ରିଟିକାଲ୍ କେୟାର ବ୍ଲକ୍  ର ଶିଳାନ୍ୟାସ କରିବେ। ଏହି ସିସିବି ଗୁଡ଼ିକ ଆଦିଲାବାଦ, ଭଣ୍ଡାରି କୋଠଗୁଡେମ, ଜୟଶଙ୍କର ଭୁପଲପାଲ୍ଲି, ଜୋଗୁଲାମ୍ବା ଗଡୱାଲ, ହାଇଦ୍ରାବାଦ, ଖମ୍ମାମ, କୁମୁରମ ଭୀମ ଆସିଫାବାଦ, ମାଞ୍ଚେରିଆଲ୍, ମହବୁବ ନଗର, , ମୁଲୁଗୁ, ନାଗରକୁର୍ଣ୍ଣୁଲ, ନାଲଗୋଡ଼ା, ନାରାୟଣପେଟ, ନିର୍ମଳ, ରାଜନ୍ନା ସିରସିଲା, ରାଙ୍ଗାରେଡ୍ଡୀ , ସୂର୍ଯ୍ୟପେଟ, ପେଡାପାଲ୍ଲି, ବିକାରବାଦ ଏବଂ ୱାରଙ୍ଗାଲ  ରେ ନିର୍ମାଣ କରାଯିବ। ଏହି ସିସିବିଗୁଡ଼ିକ ତେଲେଙ୍ଗାନା ସାରା ଜିଲ୍ଲା ସ୍ତରର କ୍ରିଟିକାଲ୍ କେୟାର ଭିତ୍ତିଭୂମି ଉନ୍ନତି କରି ରାଜ୍ୟବାସୀଙ୍କୁ ଉପକୃତ କରିବ।
BS
(